車仔近6年第一人 彭馬當選英超4月最佳球員
2024年05月11日 16:02
東網電視
更多新聞短片
高爾彭馬(左)及戴治(右)分別當選英超4月最佳球員及領隊。
英超賽會公布4月各大最佳獎項，車路士中場高爾彭馬當選英超4月最佳球員，亦係近6年首位獲此殊榮嘅車仔球員，對上一位已經要數到2018年夏薩特當選英超9月最佳球員。
高爾彭馬今季由曼城轉投車路士後，一直有出色表現，已轟入21個聯賽入球，射手榜僅次於入25球嘅艾寧夏蘭特。呢位22歲英格蘭國腳喺4月英超入7球及1次助攻，包括對曼聯上演「帽子戲法」，對愛華頓更加食「大四喜」，該仗高爾彭馬喺禁區頂射入，當選英超4月最佳入球。
愛華頓主帥戴治當選英超4月最佳領隊，「拖肥糖」4月踢6場聯賽，取得4勝1和1負，包括打吡戰擊敗利物浦，戴治功不可沒。
另外，曼聯門將奧拿拿對般尼，撲出對手近門勁頂，當選英超4月最佳撲救。